**SELETUSKIRI**

**maaeluministri määruse „Põllumajandusministri 24. märtsi 2006. a määruse nr 55 „Teraviljaseemne kategooriad ning teraviljaseemne tootmise ja turustamise nõuded” muutmine” eelnõu juurde**

**1. Sissejuhatus**

Määrus kehtestatakse taimede paljundamise ja sordikaitse seaduse § 3 lõike 3, § 61 lõike 4, § 26 lõike 4, § 65 lõigete 4 ja 7, § 73 lõigete 8 ja 9, § 74 lõike 5, § 75 lõigete 2 ja 4, § 96 lõike 2, § 101 lõike 4, § 104 lõike 4, § 105 lõike 5 ning § 117 lõike 5 alusel.

Põllumajandusministri 24. märtsi 2006. a määruse nr 55 „Teraviljaseemne kategooriad ning teraviljaseemne tootmise ja turustamise nõuded” (edaspidi *määrus nr 55*) muutmisega täpsustatakse tuulekaera analüüsimiseks vajaliku teravilja seemneproovi suurust.

Määruse eelnõu ja seletuskirja on koostanud Maaeluministeeriumi taimetervise osakonna nõunik Kristiina Digryte (625 6275, kristiina.digryte@agri.ee). Eelnõule on juriidilise ekspertiisi teinud Maaeluministeeriumi õigusosakonna nõunik Mari-Liis Kivipõld (625 6283, mari-liis.kivipold@agri.ee) ning keeleliselt toimetas eelnõu sama osakonna peaspetsialist Leeni Kohal (tel 625 6165, leeni.kohal@agri.ee).

**2. Eelnõu sisu ja võrdlev analüüs**

Eelnõuga täpsustatakse tuulekaera esinemise määramiseks sertifitseeritavast seemnepartiist proovi võtmise ja selle analüüsimisega seonduvaid sätteid. Seemnete sertifitseerimisel on neli olulist etappi – seemnete põldtunnustamine, proovide võtmine, nende analüüsimine ning järelkontroll. Sertifitseeritava seemnepartii puhul on esmane tuulekaera esinemise hindamise etapp põldtunnustamine ja teine etapp seemneproovi analüüsimine.

Määruse nr 55 § 10 lõike 3 kohaselt ei tohi seemnepõllul esineda eelkultuurist pärit taimi, mille seemet on kasvava liigi ja sordi seemnest laborikatse käigus raske eraldada, samuti umbrohutaimi või teiste liikide taimi määral, mis võib mõjutada kasvava taimiku liigiehtsust ja -puhtust ning sordiehtsust ja –puhtust, või määral, mis takistab põldtunnustamist. Selliseks umbrohutaimeks on ka tuulekaer, mida tohib esineda põldtunnustamise ajal vaid üksikult või hõredalt ning mida saab põllult välja kitkuda koos võrsesõlmega enne tuulekaerataime õitsemise algust. Juhul kui põllul esineb rohkem tuulekaerataimi, siis sellist põldu ei tunnustata. Hariliku kaera ja paljaskaera seemnepõllul on tuulekaera raske märgata ning nende kahe liigi seemnepõllul ei tohi põldtunnustamise ajal tuulekaera üldse esineda.

Teiseks tuulekaera esinemise hindamise etapiks on seemneproovi analüüsimine. Teraviljaseemne sertifitseerimise käigus võetakse seemnepartiist seemne kvaliteedi määramiseks keskmine proov suurusega vähemalt 2000 grammi, millest tööproovina analüüsitakse 500 grammi suurune osa. Tuulekaera esinemise analüüs tehakse samuti 500-grammisest tööproovist.

**Eelnõu punktiga 1** täpsustatakse määruse nr 55 § 12 lõiget 4, sätestades, et tuulekaeraga saastatuse kahtluse korral võetakse sertifitseeritavast seemnepartiist tuulekaerasisalduse määramiseks 3000 grammi suurune proov.

Komisjoni direktiivi 2006/47/EÜ, 23. mai 2006, milles sätestatakse eritingimused, mis käsitlevad tuulekaera esinemist teraviljaseemnes (ELT L 136 24.05.2006, lk 18–20), artikli 1 kohaselt võivad liikmesriigid anda taotluse alusel välja direktiivi 66/402/EMÜ artikliga 11 ette nähtud ametliku sertifikaadi kahel juhul. Esimesel juhul siis, kui põllukultuuri seemnepõllul ei esine selle põldtunnustamise ajal tuulekaera ja vähemalt ühekilogrammises (edaspidi *1000-grammine*) seemneproovis ei esine ametliku kontrollimise ajal tuulekaera. Teisel juhul siis, kui vähemalt kolmekilogrammises (edaspidi *3000-grammine*) seemneproovis ei esine ametliku kontrollimise ajal tuulekaera. Eestis on seni rakendatud võimalust, mille kohaselt põldtunnustamise ajal tuulekaera esinemise korral ning Põllumajandusameti (edaspidi *PMA*) kahtluse korral, et seemnepartii ei ole tuulekaeravaba, analüüsitakse 3000 grammi suurust seemneproovi tuulekaera esinemise kindlakstegemiseks.

Eestis kantakse andmed analüüsitava seemneproovi kohta koos analüüsitulemustega seemnepartii analüüsiprotokolli ning analüüsitud seemnepartiist leitud tuulekaera esinemise korral tehakse sinna lisamärkus seemne puhtuse kohta. Analüüsiprotokolli andmete ja järelkontrolli tulemuste alusel teeb PMA (alates 1. jaanuarist 2021 Põllumajandus- ja Toiduamet) otsuse, kas seemnepartii sertifitseerida või mitte.

**Eelnõu punktiga 2** täiendatakse määruse nr 55 § 12 lõigetega 5 ja 6.

Lõikes 5 sätestatakse, et kui tuulekaeraga saastatuse kahtlust ei esine, määratakse sertifitseeritava seemnepartii tuulekaerasisaldus seemne kvaliteedi määramiseks võetud seemneproovist.

Eestis rakendatakse tuulekaera tõrjemeetmeid, mille hulka kuulub tuulekaera esinemise hindamine põldtunnustamise käigus. Kui põllul ei ole varem tuulekaera esinenud ehk puudub tuulekaeraga saastatuse kahtlus, siis analüüsitakse sertifitseeritavast seemnepartiist võetud seemne kvaliteedi määramiseks võetud proovist 500 grammi suurust osa. Tuulekaera esinemise kahtluse korral, kui põldtunnustamise tegemise ajal esines põllul tuulekaera vähesel määral ning see eemaldati nõutud aja jooksul, analüüsitakse sertifitseeritavast seemnepartiist võetud 3000 grammi suurust proovi.

Seega võetakse seemnepartiist kokku 4000 grammi suurune algproov, millest 500 grammi suuruses osas analüüsitakse teiste liikide esinemist ehk lõppastmes seemnepartii puhtust. Lisaks analüüsitakse seemneproovi 3000 grammi suuruses proovis tuulekaera esinemist ning 1000 grammi suurune osa algproovist kasutatakse järelkontrollikatsesse.

Lõikes 6 sätestatakse võimalus analüüsida seemne pakendaja taotluse alusel tuulekaerasisaldust sertifitseeritavas seemnepartiis 1000 või 3000 grammi suuruses proovis juhul, kui ei esine seemnepartii tuulekaeraga saastatuse kahtlust.

Mõned riigid, nagu näiteks Soome ja Rootsi, nõuavad seemnepartii turustamisel sertifikaati, mis tõendab 3000 grammi suurusest seemneproovist tuulekaera esinemise analüüsimist. Tuulekaeraga saastatuse kahtluse korral võetakse 3000 grammi suurune proov lõike 5 alusel. Kui proovi analüüsimise tulemusena selgub, et seemnepartiis tuulekaera ei esine, saab vastavat tulemust kajastava analüüsiprotokolli koos seemnepartii sertifitseerimise otsusega esitadagi seemnepartii turustamisel tõendava dokumendina.

Kui seemnepartii tuulekaeraga saastatuse kahtlust ei esine, kuid seemnete turustamiseks on vaja dokumenti, mis tõendab 3000 grammi suurusest seemneproovist tuulekaera esinemise analüüsimist, on seemne pakendaja taotluse alusel võimalik võtta sellise suurusega proov lõike 6 punkti 1 kohaselt.

Teiseks võimaluseks on lõike 6 punkti 1 kohaselt analüüsida seemne pakendaja taotluse alusel 1000 grammi suurust seemneproovi. Ka selle eelduseks on seemnepartii tuulekaeraga saastatuse kahtluse puudumine, see tähendab, et põldtunnustamise ajal ei esine põllul tuulekaera. Kehtiva määruse kohaselt hinnatakse tuulekaera esinemist seemnepõllul põldtunnustamise ajal ja analüüsitavas proovis. Kui seemne pakendaja soovib tuulekaerasisalduse määramist 1000 grammi suurusest proovist, võetakse lisaks lõike 5 kohasele seemne kvaliteedi määramiseks võetud seemneproovile, mille suurus näiteks nisu korral on 500 grammi, veel 500 grammi suurune proov tuulekaera esinemise analüüsimiseks. Juhul kui seemnepartiis esineb tuulekaera, kantakse see teave analüüsiprotokolli ning PMA (alates 1. jaanuarist 2021 Põllumajandus- ja Toiduamet) teeb otsuse jätta seemnepartii sertifitseerimata.

**Eelnõu punktidega 3 ja 4** täiendatakse määruse nr 55 lisa 4 „Seemneproovi suurused” veergu 5 (Tööproovi kaal teiste liikide seemnete ja tungaltera (*Claviceps purpurea*) määramiseks) ülamärkusega 2, mille kohaselt võib seemne pakendaja taotluse alusel tuulekaera esinemist analüüsida 1000 grammi suurusest seemneproovist ehk tööproovist.

**3. Eelnõu vastavus Euroopa Liidu õigusele**

Eelnõu on kooskõlas komisjoni direktiiviga 2006/47/EÜ, 23. mai 2006, milles sätestatakse eritingimused, mis käsitlevad tuulekaera esinemist teraviljaseemnes (ELT L 136 24.05.2006, lk 18–20).

**4. Määruse mõjud**

Määruse nr 55 muudatusega täpsustatakse seemnepartiis tuulekaera esinemise hindamiseks võetava seemneproovi suurust. Seemne pakendajal võimaldatakse tellida tuulekaera analüüs 1000 grammi või 3000 grammi suurusest seemneproovist olenevalt sellest, kas tuulekaera põldtunnustamise ajal esines või mitte. Senise tavapärase praktika kohaselt analüüsiti seemnepartiist võetud 3000 grammi suurust seemneproovi veendumaks, et tuulekaera ei esine, ainult sel juhul, kui esines seemnepartii tuulekaeraga saastatuse kahtlus. Muudatusega luuakse võimalus tootjatel ise tellida analüüs kas 1000 või 3000 grammi suurusest seemneproovist, sõltuvalt tuulekaera esinemise riskist. Paljud tootjad on siiani tellinud tuulekaera esinemise analüüsi 3000‑grammisest seemneproovist, kuid muudatusega võimaldatakse tellida analüüs ka 1000‑grammisest seemneproovist.

Määrus mõjutab seemnetootjaid ja -pakendajaid, võimaldades neil endil hinnata tuulekaera esinemist põllul ning lähtuvalt sellest tellida asjakohased analüüsid. Seemnete pakendaja, kellel on teave sertifitseeritava teraviljaseemne tootmiseks kasutatud põllu kohta, oskab hinnata tuulekaera esinemise võimalikkust kõige paremini ning sellest lähtuvalt saab tellida tuulekaera võimalikku esinemist tõendava asjakohase suurusega analüüsi. Juhul kui tema põld on tuulekaeravaba, ei ole vajadust analüüsida tuulekaera esinemist 3000 grammi suurusest seemneproovist. Väiksema suurusega proovi analüüsi hind on ka madalam. Määruse muudatuse tulemusena töötab Põllumajandusuuringute Keskus välja hinnakirja 1000‑grammisest seemneproovist tuulekaera esinemise määramiseks.

**5. Määruse rakendamisega seotud tegevused, vajalikud kulud ja määruse rakendamise eeldatavad tulud**

Määruse rakendamisega ei kaasne lisakulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu saadetakse arvamuse avaldamiseks MTÜ-le Eesti Seemneliit, Eesti Taimekasvatuse Instituudile, Põllumajandusametile ja Põllumajandusuuringute Keskusele ning eelnõude infosüsteemi EIS kaudu kooskõlastamiseks Keskkonnaministeeriumile.